text: Opbakning til fly-rute til München
  12 marts 2012 kl. 09.45
  Repræsentanter fra flere af Jyllands største virksomheder var til stede, da Sun-Air mandag morgen åbnede en ny rute fra Billund til München.
  Der har tidligere været en mangeårig rute mellem Billund og München, men den seneste operatør Cimber Sterling valgte for nylig at indstille flyvningen.
  - Den hårde konkurrence og ikke mindst prisen på brændstof gør det vanskeligt at skabe den fornødne indtjening, men vi tror, at vores fly passer til ruten til München og har derfor besluttet at foretage denne satsning. Vi har på forhånd været i dialog med flere store jyske erhvervskunder omkring ruten for at finde de optimale afgangstider, forklarer Niels Sundberg.
  Ruten vil blive befløjet med Sun-Airs nye Dornier jetfly.
  